 नछोड़ नैनसुख कागजा पर कम्बदे हत्थें किश लकीरां पान लगा।  त्रेढियां-मेढियां लकीरां, जिन्दा नां कोई सिर नां पैर।  ओह् ते भुल्ली गेदा हा जे ओह् इक चितरैह्रा ऐ ते उ’न्न बड़ियां शानदार ते सुन्दर तस्वीरां बनाई दियां न।  बलवंत देव ओह्दे कम्बदे हत्थें गी दिक्खियै मनोमन खुश होआ करदा हा, ते गुजरी कन्ने उदियां हत्थ-पलासियां बधा करदियां हां।  किश चिरा परैंत उन्न चानचक्क नैनसुख पासै दिक्खेआ ते बोलेआ, "बै नैनू रेड्डे आ, दस्स ते सेई तूं बना केह् करै न। " नैनसुख त्राही उट्ठेआ; किश बनाए दा हुन्दा तां दसदा।  मुंडी नींदी कीते दे लकीरां पाने दा पज्ज करदा रेहा।  बलवंत देव ने परतियै मुस्कांदे होई आखेआ, "दस्स मड़ा, दिखचै ते सेई।  इक्कै थाह्र बैठे बैठे अस आपूं बी तस्वीर बनी गे आं। " नैनसुखै फी बी कागज अग्गें नेईं बधाया, तां बलवंत देव अपना कुर्ता पान लेई पेआ, बोलेआ, "इयां बझोंदा तेरे शा अज्ज किश बनेआ नेईं।  कदें कदें इयां होन्दा।  नेईं बनेआ तां नेईं सेई भई अस तेरे कन्ने जोर जबरदस्ती थोड़े करी सकनेआं।  कल बेही जागे।  इत्थैं ते हुन रोज गै मौज-मेले हुंदे रौह्ने। " कुर्ता पाइयै बलवंत देव खड़ोई गेआ, "त्हाईं आ। " नैनसुख अग्गें होइयै ओह्दे नेड़े चली गेआ।  बलवंत देव ओह्दे मूंढे पर हत्थ रक्खियै दरवाजै आले पासै टुरी पेआ, ते आखन लगा, "नैनू तूं स्हाड़े" शा अपने सज्जनचारे नेईं छपैली सकदा।  इयै नाजो ऐ नां तेरी?  लेई जा इसी अपने कन्ने।  तुम्मीं केह् चेता करगा केह्ड़े राजे कन्ने बाह् पेआ हा।  जा नंद लै, मौज कर। " एह् आखियै बलवंत देव दरवाजे दे बाह्र निकली गेआ।  नैनसुख उत्थैं खड़ोता रेहा।  उसी समझोआ दा नेईं हा ओह् केह् करै।  उन्न पिच्छें मुड़ियै गुजरी अल्ल दिक्खेआ।  उन्न फरदा दी बुक्कल मारी लैती दी ही। 